WP ส่งซิกยอดขาย Q4 โต 10% วางเป้า LPG ปีหน้า 7.65 แสนตัน
WP ส่งซิกยอดขาย Q4 โต 10% พร้อมคงเป้ายอดขาย LPG ในประเทศปีนี้ 7 แสนตัน และตั้งเป้าปี 65 เพิ่มเป็น 7.65 แสนตัน คาดจะเติบโตจากฐานที่ต่ำในปีนี้ จากความต้องการใช้ก๊าซ LPG ในภาคครัวเรือนที่ฟื้นตัวดีขึ้น
22 ธ.ค. 2564

นายนพวงศ์ โอมาธิกุล รองประธานเจ้าหน้าที่บริหารสายการเงินและบริหารองค์กร และนางตวงรัตน์ วงศ์พิวัฒน์ ผู้ช่วยผู้อำนวยการ ฝ่ายบัญชีและการเงิน (แผนกนักลงทุนสัมพันธ์) บริษัท ดับบลิวพี เอ็นเนอร์ยี่ จำกัด (มหาชน) หรือ WP ร่วมนำเสนอข้อมูลบริษัทฯ ต่อนักลงทุน นักวิเคราะห์ และสื่อมวลชน ในงาน Opportunity Day บนแพลตฟอร์มออนไลน์ โดยประเมินแนวโน้มยอดขายไตรมาส 4/2564 จะเติบโตประมาณ 10% เมื่อเทียบกับไตรมาส 3/2564 ซึ่งบริษัทฯ ยังคงเป้ายอดขายก๊าซปิโตรเลียมเหลว (LPG) ในประเทศปีนี้ไว้ที่ 700,000 ตัน และตั้งเป้าปี 2565 เพิ่มเป็น 765,000 ตัน พร้อมประเมินผลการดำเนินงานปี 2565 จะเติบโตจากฐานที่ต่ำในปีนี้ จากความต้องการใช้ก๊าซ LPG ในภาคครัวเรือนที่ฟื้นตัวดีขึ้น